Wọn ti dajọ iku fun ọlọpaa to pa lọọya nni, Ọmọbọlanle Raheem
Ile-ẹjọ giga to fikalẹ sagbegbe Tafawa Balewa Square, Lagos Island, nipinlẹ Eko, ti paṣẹ lọjọ Aje, Mọnde, ọjọ kẹsan-an, oṣu Kẹwaa, ọdun yii, pe ki wọn lọọ yẹgi fun ASP Drambi Vandi, ọga ọlọpaa to yinbọn pa obinrin lọọya kan toyun-toyun, iyẹn Ọmọbọlanle Raheem, lọjọ ọdun Keresi to kọja, titi ti ẹmi yoo fi bọ lara rẹ.

Ọga ọlọpaa ti wọn ti fofin de, ti wọn si ti n foju ẹ bale-ẹjọ lati inu oṣu Kin-in-ni, ọdun yii, lẹyin to yinbọn pa oloogbe labẹ biriiji agbegbe Ajah, lọjọ karundinlọgbọn, oṣu Kejila, ọdun 2022, ni Onidaajọ Ibironkẹ Harrison ti paṣẹ pe ki wọn pa a.

Bo tilẹ jẹ pe Vandi loun ko jẹbi ẹsun ipaniyan ti wọn fi kan oun, to si sọ pe ki i ṣe inu ibọn oun ni ọta ibọn ti wọn yọ nigbaaya obinrin naa ti jade, oniruuru ẹri ati ọrọ ẹnu awọn ẹlẹrii ti fidi ẹ mulẹ pe inu ibọn nla AK-47, ti olujẹjọ gbe dani lọjọ naa lọhun-un ni ariwo iro ibọn to dun gbamu lojiji ọhun ti wa, ọta to ko sinu ibọn rẹ ni wọn si yọ laya oloogbe. Adajọ ni ẹṣẹ to ta ko ofin iwa ọdaran ipinlẹ Eko, ti ọdun 2015, ni ọkunrin naa ṣẹ. Wọn ni Ọgbẹni Vandi ti paayan, ki wọn lọọ yẹgi fun oun naa titi ti ẹmi yoo fi bọ lara ẹ.

Ẹlẹrii mọkanla ọtọọtọ ni igbimọ olugbẹjọ ti Adajọ Moyọsọrẹ Onigbanjo, ti i ṣe adajọ agba nipinlẹ Eko tẹlẹ, ṣaaju fun pe lati waa jẹrii si ẹjọ naa. Ọlọpaa mẹjọ lo si wa laarin awọn ẹlẹrii mọkanla ọhun.

Bakan naa ni wọn ranṣẹ si awọn eeyan meji mi-in ti iṣẹlẹ naa waye loju wọn, titi mọ akọṣẹmọṣẹ oniṣegun oyinbo ti wọn maa n ṣayẹwo oku lati ṣewadii ohun to ṣokunfa iku obinrin agbẹjọro naa.

Tẹ o ba gbagbe, laaarọ kutu ọjọ Aiku, Sannde, ọjọ karundinlọgbọn, oṣu Kejila, ọdun to kọja, ni iṣẹlẹ naa waye lasiko ti oloogbe atawọn mọlẹbi rẹ n dari pada lọ sile lati ibi isin ṣọọṣi kan ti wọn lọ. Lasiko naa ni ọga ọlọpaa yii yinbọn si mọto wọn lagbegbe Roundabout, Ajah, nipinlẹ Eko.

Igbaaya obinrin lọọya ti wọn lo ti n wa ọmọ lati bii ọdun mẹjọ sẹyin, lẹyin to ti bi ọmọ kan ṣoṣo, to si wa ninu oyun mi-in ni ibọn naa ba.

Aburo iyawo toun naa jẹ obinrin lo lọọ lọ aṣọ mọ ọdaran naa lọrun lai bẹru, ko too di pe yoo sa mọ wọn lọwọ.

Kikọ ti awọn ọsibitu to sun mọ agbegbe ibẹ ti wọn sare gbe obinrin naa lọ kọ ọ, lo mu ko gbẹmii mi latari ẹjẹ to ti ṣofo lara rẹ.